ຂປລ. ຕາງໜ້າລັດຖະບານ ສະຫະພັນລັດເຊຍ ທ່ານ ມີຄາອິນ ບາຣານນອບ (Mikhail BARANOV) ເອກອັກຄະລັດຖະທູດວິສາມັນ ຜູ້ມີອໍານາດເຕັມແຫ່ງ ສະຫະພັນລັດເຊຍ ປະຈໍາ ສປປ ລາວ ໄດ້ປະດັບຫລຽນໄຊມິດຕະພາບໃຫ້ ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ ແຫ່ງ ສປປ ລາວ.
ເພື່ອເປັນການປະກອບສ່ວນທີ່ສຳຄັນເຂົ້າ ໃນການພັດທະນາເສີມສ້າງ ສາຍພົວພັນມິດຕະພາບ ແລະ ການຮ່ວມມື ທີ່ເປັນມູນເຊື້ອ ຂອງປະຊາຊົນສອງປະເທດ ກໍຄື ສອງສະພາແຫ່ງຊາດ ລາວ-ລັດເຊຍ ໃຫ້ມີບາດກ້າວສູງຍິ່ງໆຂຶ້ນ.
ພິທີດັ່ງກ່າວ, ມີຂຶ້ນໃນວັນທີ 3 ເມສາ 2017 ນີ້ ທີ່ສະຖານທູດ ສະຫະພັນລັດເຊຍ ປະຈໍາລາວ, ໂດຍມີຮອງປະທານສະພາ, ຄະນະປະຈໍາສະພາແຫ່ງຊາດ, ລັດຖະມົນຕີ, ປະທານສະມາຄົມ ມິດຕະພາບລາວ-ລັດເຊຍ, ພ້ອມດ້ວຍພາກສ່ວນທີ່ກ່ຽວຂ້ອງ ເຂົ້າຮ່ວມ.